मस्तिष्क में न्यूरॉन कोशिकाओं का एक बहुत ही क्लिष्ट जाल होता है। इनके संधि-स्थल बहुत ही छोटे होते हैं जिन्हें तत्कालीन प्रचलित माइक्रोस्कोप से देखना संभव नहीं था। इसलिए वैज्ञानिकों का मत था कि इससे शरीर के विभिन्न भागों में संकेतों का संचरण विद्युतीय होना चाहिए। परंतु ऐसा मानने में कुछ समस्याओं के उत्तर नहीं मिल पा रहे थे। उदाहरण के लिए शरीर में मिलने वाले दो प्रकार के ‘सिनाप्सेस’ उत्तेजित करने वाले और प्रक्रियाओं को रोकने वाले को एक ही विद्युतीय संकेत कैसे पहुँचा सकता है क्योंकि ये नियत ‘एक्शन पोटेंशियल’ पर काम करते हैं। दूसरी समस्या शरीर में संकेतों के एक स्थान से दूसरी तक पहुँचने में विलम्ब का मिलना है जिसे विद्युतीय संकेतों की तेज गति के कारण समझा नहीं जा सकता है। न्यूरल चेन में सूचना का प्रवाह एक दिशा में ही होता है। इस तरह वैज्ञानिक ओटो लोएवी के मन में विचार आया कि ‘नर्व आवेग’ का प्रेषण विद्युत की बजाय रासायनों के द्वारा होना चाहिए। लेकिन अपनी इस रासायनिक संकल्पना को वे प्रमाणित नहीं कर पा रहे थे। इस तरह करीब 17 वर्ष बीत गये और वे अन्य कार्य में लग गये। इसके बाद अचानक ईस्टर रविवार के पहले वाली रात में उन्हें स्वप्न आया। वे उठे, बत्तियाँ जलाई तथा कागज में कुछ लिखा और फिर सो गये। सुबह जागे तो लगा कि रात में उन्होंने कुछ महत्त्वपूर्ण बातें तो लिखी है। लेकिन, नींद में जो लिखा था, उसे ठीक से पढ़ नहीं पाये। वैसे तो बात आई गई हो गई होती। लेकिन, अगली रात 3 बजे उन्हे फिर वही स्वप्न आया। उसमें एक परीक्षण की डिजाइन थी। विचार करने पर उन्हें लगा कि अरे! यह तो 17 साल पहले छोड़ी उनकी रासायनिक संकल्पना को प्रमाणित करने के लिए प्रयोग की डिजाइन है। वे उठे और प्रयोगशाला पहुँचे। उन्होंने दो मेंढ़कों को लिया। एक के हृदय में ‘वेगस नर्व’ को जुड़ा रखा और दूसरे के हृदय से जुड़ी उस नर्व को अलग कर दिया। अब विद्युत आवेश से वेगस नर्व को उत्तेजित किया जिससे उस मेंढ़क के हृदय की पम्पिंग दर कम हो गई। फिर उन्होंने मेंढ़क को जिस कल्चर में रखा था, उसमें से कुछ द्रव को ले कर दूसरे मेंढ़क के हृदय पर लगाया। उन्होंने देखा कि इस मेंढ़क की पम्ंिपंग दर कम हो गई। इससे यह प्रमाणित हो गया कि नर्व से कुछ ऐसा रसायन अवश्य निकला है जो पम्ंिपंग को नियंत्रित कर रहा है। परीक्षण के बाद पता चला कि यह न्यूरो ट्रांसमीटर एसीटाइलकोलीन है। इसके बाद उन्होंने सिम्पेथेटिक नर्व को उत्तेजित किया जिसे पम्पिंग दर बढ़ती है। फिर प्रयोग दोहराया। वे अपेक्षित परिणाम देख कर चकित रह गये। परीक्षण के बाद पता चला कि यह पदार्थ एड्रेनलिन है। इसतरह उनकी संकल्पना की पुष्टि हो गई। इस खोज के लिए उन्हें 1936 के चिकित्सा के नोबेल संे सम्मानित किया गया।